b"\n_START_ARTICLE_\nPokrajinski muzej Maribor\n_START_PARAGRAPH_\nPokrajinski muzej Maribor je splo\xc5\xa1ni muzej, ki se ukvarja z zbiranjem, varovanjem, ohranjanjem, raziskovanjem, razstavljanjem in populariziranjem premi\xc4\x8dne kulturne dedi\xc5\xa1\xc4\x8dine s podro\xc4\x8dja arheologije, etnologije in \xc5\xa1ir\xc5\xa1e kulturne zgodovine na prostoru \xc5\xa1ir\xc5\xa1e mariborske regije. Muzej se je s svojimi zbirkami leta 1938 naselil v mariborski mestni grad v sredi\xc5\xa1\xc4\x8de mesta.\n_START_SECTION_\nZgodovina gradu\n_START_PARAGRAPH_\nZa\xc4\x8detki njegove gradnje segajo v leto 1476. Renesan\xc4\x8dna bastija iz 16. stoletja je danes sestavni del gradu. \xc5\xa0tevilne prezidave so ga spremenile v plemi\xc5\xa1ko bivalno arhitekturo: v obdobju 1655-1675 so prizidali loretansko kapelo, leta 1680 pa uredili slavnostno dvorano in ji okoli leta 1750 prizidali eno najlep\xc5\xa1ih stopni\xc5\xa1\xc4\x8d v Sloveniji. Z nadzidavo bastije so pridobili dodatne bivalne prostore, s pokritjem obrambne plo\xc5\xa1\xc4\x8dadi pred gradom pa uredili pokrito sprehajali\xc5\xa1\xc4\x8de. Plemi\xc5\xa1ke dru\xc5\xbeine Khisl, Rosenberg in Brandis-Trautmannsdorf so grad spremenile v dana\xc5\xa1njo podobo. V 19. stoletju, ko je pre\xc5\xa1el iz plemi\xc5\xa1ke v me\xc5\xa1\xc4\x8dansko posest, je precej izgubil - z ureditvijo Grajske ulice je bil grajski kompleks presekan in zahodna polovica uni\xc4\x8dena.\n_START_SECTION_\nZgodovina muzeja\n_START_PARAGRAPH_\nMuzej je bil ustanovljen leta 1903. Njegove zbirke so takrat zajemale tri posebne sklope. Najstarej\xc5\xa1o zbirko sakralne umetnosti, ki jo je hranil \xc5\xa0kofijski muzej, ustanovljen leta 1896. Zbirko Muzejsko dru\xc5\xa1tvo, ustanovljenega leta 1902, ki je bila \xc5\xbee leto zatem ponujena na ogled javnosti. Zgodovinsko dru\xc5\xa1tvo za Slovensko \xc5\xa0tajersko, ustanovljeno leta 1903, pa je svoje zbirke odprlo za javnost leta 1909 v prostorih Narodnega doma.\n_START_SECTION_\nZa\xc4\x8detki\n_START_PARAGRAPH_\nRazstava prikazuje za\xc4\x8detke muzeja v Mariboru in njegov razvoj v stavbo Pokrajinskega muzeja Maribor od leta 1896 do leta 2003. Je v prostoru, kjer so ohranjene freske Mateja Sternena leta 1940, ki jih je naslikal za restavracijo Grajska klet. Rekonstruiran je ko\xc5\xa1\xc4\x8dek prve muzejske razstave iz leta 1903, muzejske zbirke pa so predstavljene kot temelj muzejskega dela. V njih zbrana dedi\xc5\xa1\xc4\x8dina razlaga muzej kot bazo podatkov o kulturnozgodovinski identiteti prostora in posameznika. Vpetost mariborskega muzejstva v ob\xc4\x8di razvoj muzejev je prikazana na \xc4\x8dasovnem traku, kjer so zabele\xc5\xbeeni izbrani dogodki v zgodovini muzejstva.\n_START_SECTION_\nPrvi dotik\n_START_PARAGRAPH_\nArheolo\xc5\xa1ka razstava Prvi dotik zajema okrog 1000 izbranih predmetov iz razli\xc4\x8dnih materialov pri\xc4\x8da o gostoti poselitve in bivanjski kulturi, na\xc4\x8dinu \xc5\xbeivljenja in pokopnih obi\xc4\x8dajih, materialni in duhovni kulturi ter socialnih in ekonomskih razmerah v \xc4\x8dasu od mlaj\xc5\xa1e kamene dobe do zgodnjega srednjega veka. Makete rekonstruiranih bivali\xc5\xa1\xc4\x8d ponujajo vpogled v na\xc4\x8din \xc5\xbeivljenja skozi razli\xc4\x8dna obdobja. Sti\xc4\x8di\xc5\xa1\xc4\x8da vzporejajo dogajanja in najdbe na\xc5\xa1ega prostora s \xc5\xa1ir\xc5\xa1im slovenskim in svetovnim prostorom.\n_START_SECTION_\nMed bli\xc5\xa1\xc4\x8dem in bedo\n_START_PARAGRAPH_\nRazstava niza posamezne strukture in pojave iz obdobja od srednjega veka do za\xc4\x8detka 18. stoletja v Mariboru in okolici (trgovanje, obrambo, vero, kugo, po\xc5\xbeare, mestno oblast, obrti). Razen muzealij jih pojasnjujejo makete, rekonstruirana sta ambienta dimnice in gostilne. Razstava je v pritli\xc4\x8dju bastije, mestnega obrambnega stolpa iz sredine 16. stoletja, zgrajenega pod vodstvom arhitekta Domenica dell'Allia. Prikazano je protitur\xc5\xa1ko obrambno utrjevanje na \xc5\xa0tajerskem in v Slavoniji pod vodstvom omenjenega arhitekta, razstavljeno pa je tudi starej\xc5\xa1e oro\xc5\xbeje iz muzejske zbirke.\n_START_SECTION_\nArs pharmaceutica \xe2\x80\x93 umetnost lekarni\xc5\xa1tva\n_START_PARAGRAPH_\nRazstava prikazuje rekonstrukcijo histori\xc4\x8dne lekarne s konca 19. stoletja. Predstavljeni so prodajni prostor lekarne (oficina) z originalnimi lekarni\xc5\xa1kimi omarami in stojnicami ter recepturno mizo, lekarni\xc5\xa1ki laboratorij z opremo za izdelavo zdravil in materiala (skladi\xc5\xa1\xc4\x8de za surovine). Izpostavljeni so predmeti iz nekdanjih samostanskih lekarn v Olimju in Slovenski Bistrici ter iz nekdanjih \xc5\xa1tajerskih mestnih lekarn. Razstavljena je tudi lekarni\xc5\xa1ka knjiga s konca 16. stoletja. Na ogled, voh in dotik pa so rastlinske droge.\n_START_SECTION_\nZbirke\n_START_PARAGRAPH_\nArheolo\xc5\xa1ka zbirka_NEWLINE__NEWLINE_Najdbe iz Podravja so bile pridobljene z izkopavanji, darili in nakupi. Zbirka zajema kamnito orodje in keramiko iz mlaj\xc5\xa1e kamene in bakrene dobe. Iz bronaste dobe so bronasti predmeti in lon\xc4\x8denina iz depojev, \xc5\xbearnih grobi\xc5\xa1\xc4\x8d in naselbin. Iz starej\xc5\xa1e \xc5\xbeelezne dobe pa je lon\xc4\x8denina s Po\xc5\xa1tele in pripadajo\xc4\x8dih grobi\xc5\xa1\xc4\x8d in iz mlaj\xc5\xa1e \xc5\xbeelezne dobe keltsko oro\xc5\xbeje ter lon\xc4\x8denina. Iz rimskih vil rustik, posameznih objektov in gomil so \xc5\xbeelezni in bronasti predmeti, lon\xc4\x8deno in stekleno posodje ter kamniti spomeniki. Iz pozne antike so posode in \xc5\xbeelezno orodje, iz zgodnjega srednjega veka pa staroslovanska lon\xc4\x8denina, orodje in nakit._NEWLINE_Etnolo\xc5\xa1ka zbirka_NEWLINE_Etnolo\xc5\xa1ka zbirka zajema gradivo dveh kulturnih obmo\xc4\x8dij: alpskega s Koro\xc5\xa1ko, Pohorjem in Kozjakom ter panonskega z Dravskim poljem, Slovenskimi goricami, Halozami in Prekmurjem. Najstarej\xc5\xa1i predmeti (lesene skrinje, kuhinjske omare, ognji\xc5\xa1\xc4\x8dna oprema) izvirajo iz 18. stoletja in ponazarjajo pode\xc5\xbeelsko bivalno kulturo, ki jo dopolnjuje zna\xc4\x8dilno stensko okrasje (slike na steklo). Podobo gospodarskih dejavnosti ka\xc5\xbeejo poljedelsko, gozdarsko in tesarsko orodje ter pripomo\xc4\x8dki. Med mlaj\xc5\xa1imi gospodinjskimi aparati pa izstopata lesen pralni stroj Miele iz dvajsetih let 20. stoletja in hladilnik iz tridesetih let 20. stoletja._NEWLINE_Zbirka oro\xc5\xbeja_NEWLINE_Zbirka oro\xc5\xbeja sodi po obsegu med najve\xc4\x8dje zbirke v Sloveniji. Zajema oro\xc5\xbeje in opremo od poznega srednjega veka do sredine 20. stoletja. Med najstarej\xc5\xa1imi predmeti so v zbirki frankovski me\xc4\x8d iz 13. do 14. stoletja in bojni mlati z gibljivimi glavami iz 16. stoletja. Posebnost je lomilec me\xc4\x8dev iz leta 1620. Poleg hladnega in starej\xc5\xa1ega strelnega oro\xc5\xbeja so v zbirki tudi umetelno izdelane lovske pu\xc5\xa1ke iz 18. in 19. stoletja, voja\xc5\xa1ke pu\xc5\xa1ke nekdanje avstro-ogrske armade in drugih vojska iz prve svetovne vojne._NEWLINE_Zbirka pe\xc4\x8dnic_NEWLINE__NEWLINE_V zbirki so lon\xc4\x8dene pe\xc4\x8di in pe\xc4\x8dnice, ki izvirajo iz \xc5\xa1ir\xc5\xa1ega obmo\xc4\x8dja nekdanje de\xc5\xbeele \xc5\xa0tajerske. Najstarej\xc5\xa1e so iz 15. in prve polovice 16. stoletja. Izdelane so bile s pomo\xc4\x8djo vlivanja v kalup. Na njih se pojavlja motiv voj\xc5\xa1\xc4\x8daka s helebardo, tako imenovani Landsknecht in viteza na konju. Med pe\xc4\x8dmi zaradi svojega bogatega reliefnega okrasja najve\xc4\x8djo pozornost zbuja pe\xc4\x8d iz 17. stoletja, ki izvira iz Ra\xc4\x8d._NEWLINE_Zbirka kositrnih vojakov_NEWLINE__NEWLINE_V zbirki so polni svin\xc4\x8deni vojaki in ploski kositrni vojaki, ki s svojimi obla\xc4\x8dili in oro\xc5\xbejem upodabljajo \xc4\x8das od antike do konca 19. stoletja. Motivi zajemajo preproste oblike ljudi in \xc5\xbeivali pa tudi zapletene prizore, ki ilustrirajo voja\xc5\xa1ke bitke in druge pomembne zgodovinske dogodke._NEWLINE_Zbirka razglednic_NEWLINE__NEWLINE_V zbirki so razglednice iz konca 19. stoletja (izdelane ve\xc4\x8dinoma v tehniki litografije) in iz prve polovice 20. stoletja (ve\xc4\x8dinoma barvne razglednice). Motivi na njih prikazujejo predvsem Maribor in okolico._NEWLINE_Numizmati\xc4\x8dna zbirka_NEWLINE_V zbirki so najstarej\xc5\xa1i novci iz rimskega obdobja. Srednjeve\xc5\xa1ki izvirajo iz kovnic v Kamniku, Slovenj Gradcu, Kostanjevici, Velikovcu, Bre\xc5\xbeah, Gradcu, na Ptuju in Dunaju. Iz novega veka so novci Habsbur\xc5\xa1ke cesarske hi\xc5\xa1e, iz 20. stoletja pa novci iz \xc5\xa1ir\xc5\xa1ega evropskega prostora, Ju\xc5\xbene Amerike, Azije in Bli\xc5\xbenjega vzhoda._NEWLINE_Zbirka praporov_NEWLINE__NEWLINE_Zbirko sestavljajo prapori in zastave iz sredine 19. do prve polovice 20. stoletja. Med zanimivej\xc5\xa1imi so zastave me\xc5\xa1\xc4\x8danske garde iz leta 1791, mariborske narodne garde iz leta 1848, prapor telovadnega dru\xc5\xa1tva Maribor iz leta 1887 in prapor dru\xc5\xa1tva Schlaraffia iz Maribora._NEWLINE_Zbirka fotografij_NEWLINE__NEWLINE_Zbirko sestavljajo dru\xc5\xbeinski albumi s fotografijami iz konca 19. stoletja, portreti vojakov iz prve tretjine 20. stoletja in fotografije dru\xc5\xbeabnih dogodkov._NEWLINE_Zbirka pohi\xc5\xa1tva_NEWLINE__NEWLINE_Zbirko sestavljajo kakovostno izdelani predmeti iz obdobij od gotike do secesije. Glavnina gradiva je od druge polovice 17. do konca 19. stoletja. Od zvrsti so v zbirki najbolj zastopane skrinje, komode, tabernakeljske omare, sekreterji in razli\xc4\x8dno sede\xc5\xbeno pohi\xc5\xa1tvo. Ve\xc4\x8dino zbranega pohi\xc5\xa1tva so uporabljali v \xc5\xa1tajerskih, koro\xc5\xa1kih in prekmurskih gradovih, dvorcih, me\xc5\xa1\xc4\x8danskih hi\xc5\xa1ah ter kme\xc4\x8dkih domovih._NEWLINE_Zbirka likovne umetnosti_NEWLINE_Zbirko sestavljajo kiparska in slikarska dela ter grafike iz obdobja od 14. do 20. stoletja. Med kiparskimi izstopajo dela mariborskega baro\xc4\x8dnega kiparja Jo\xc5\xbeefa Strauba, nagrobniki in grbovne plo\xc5\xa1\xc4\x8de. Med sakralnimi slikarskimi deli so najpomembnej\xc5\xa1e oltarne podobe \xc5\xa1tajerskega slikarja Hansa A. Weissenkircherja, med profanimi pa dela evropskih slikarjev 17. in 18. stoletja (M. Bechtl, F. Snyders, J. Fyt, P. van Kessel, A. Mezzadri, J. H. Sch\xc3\xb6nfeld, I. Flurer, T. Porta). Med grafikami (17. do 20. stoletje) imajo pomembno mesto vedute Maribora in nekaterih drugih krajev na \xc5\xa0tajerskem._NEWLINE_Obrtna zbirka_NEWLINE__NEWLINE_Zbirka pri\xc4\x8da o obrtni dejavnosti na obmo\xc4\x8dju Maribora in v \xc5\xa1ir\xc5\xa1i pokrajini. Zastopani pa so tudi tuji izdelki. Med kovinskimi so zbrani predmeti iz \xc5\xbeeleza, brona, medenine, kositra, bakra in plemenitih kovin iz 16. do 20. stoletja. Med kerami\xc4\x8dnimi izdelki so predmeti iz \xc5\xbegane gline, beloprstene keramike, fajanse, porcelana in kamenine iz 14. do 20. stoletja. Najpomembnej\xc5\xa1a je zbirka pohorskega stekla, ki pri\xc4\x8da o steklarstvu na Pohorju zlasti v 19. in na za\xc4\x8detku 20. stoletja._NEWLINE_Zbirka ur_NEWLINE__NEWLINE_V zbirki ur so zbrani izdelki doma\xc4\x8dih in tujih urarskih delavnic iz 17. do 20. stoletja. Zastopane so son\xc4\x8dne ure, visoke stoje\xc4\x8de astronomske ure z zapletenimi mehanizmi, manj\xc5\xa1e stoje\xc4\x8de tabernakeljske ure z lesenimi ohi\xc5\xa1ji in kovinskimi dodatki. Empirske stoje\xc4\x8de ure imajo bogato figuralno, \xc5\xbeivalsko in rastlinsko okrasje. V zbirki so tudi za bidermajer zna\xc4\x8dilne ure v obliki slike, ko\xc5\xa1arice in ure v okviru. Historisti\xc4\x8dno oblikovane ure ka\xc5\xbeejo novogotske, novorenesan\xc4\x8dne in novobaro\xc4\x8dne oblike. Zbirka zajema tudi \xc5\xbeelezne in lesene stenske ure na ute\xc5\xbei, \xc5\xbeepne ure ter budilke._NEWLINE_Zbirka svetil_NEWLINE__NEWLINE_Zbirka svetil (17. do 20. stoletje) zajema lestence iz stekla, lesa in kovin, ki ka\xc5\xbeejo razli\xc4\x8dne slogovne zna\xc4\x8dilnosti. Kovani \xc5\xbeelezni sve\xc4\x8dniki, laterne, le\xc5\xa1\xc4\x8derbe, \xc4\x8dele\xc5\xa1niki, oljenke in lojevke so preprosti kova\xc5\xa1ki izdelki. Zna\xc4\x8dilnosti posameznih slogov pa ka\xc5\xbeejo predvsem ve\xc4\x8dramni sve\xc4\x8dniki. Zastopana so tudi svetila na olje, Argandove svetilke in petrolejke. Med svetili za sakralno rabo pa prevladujejo oltarni sve\xc4\x8dniki in ve\xc4\x8dne lu\xc4\x8di. V zbirki so tudi razni pripomo\xc4\x8dki: \xc5\xa1karje za stenj, sen\xc4\x8dniki za sve\xc4\x8de, hranila za kresilo in v\xc5\xbeigalniki._NEWLINE_Zbirka glasbil_NEWLINE__NEWLINE_Zbirko glasbil (18. do 20. stoletje) sestavljajo godbena glasbila, povezana z mestnim glasbenim \xc5\xbeivljenjem (bobni mariborske mestne stra\xc5\xbee), pihala, trobila, godala, brenkala in instrumenti s tipkami. Med predmeti z zna\xc4\x8dkami izdelovalcev je najve\xc4\x8d glasbil dunajskih in gra\xc5\xa1kih mojstrov, nekateri pa so bili izdelani v Linzu, Nem\xc4\x8diji in Franciji. Edino delo doma\xc4\x8dega mojstra je diskantna flavta Ptuj\xc4\x8dana Michaela P\xc3\xb6hma iz okrog leta 1800. V zbirki sta tudi klavir s kladivci iz leta 1792 in prenosne orgle iz grajske Loretanske kapele._NEWLINE_Lekarni\xc5\xa1ka zbirka_NEWLINE_Lekarni\xc5\xa1ko zbirka zajema gradivo iz 17. do 20. stoletja. Sestavlja jo oprema lekarni\xc5\xa1kih prodajnih prostorov (recepturna miza, lekarni\xc5\xa1ke omare, steklene, lesene, kerami\xc4\x8dne in kovinske lekarni\xc5\xa1ke stojnice) in laboratorijska oprema (terilnice, mo\xc5\xbenarji, tehtnice, ute\xc5\xbei, talilniki). Ve\xc4\x8dina predmetov izvira iz nekdanjih lekarn v Mariboru in drugih \xc5\xa1tajerskih, prekmurskih ter koro\xc5\xa1kih lekarn. Najstarej\xc5\xa1i predmeti so bili v uporabi v samostanskih lekarnah v Olimju (lesene posode z napisi) in v Slovenski Bistrici (mo\xc5\xbenar iz leta 1614)._NEWLINE_Zbirka okvirov_NEWLINE__NEWLINE_Zbirko sestavljajo predmeti, ki so tesno povezani s slikarstvom in bivalno kulturo. Iz 17. stoletja je v zbirki okvir hi\xc5\xa1nega oltarja, ki ka\xc5\xbee zna\xc4\x8dilnosti so\xc4\x8dasne oltarne arhitekture. Okviri iz 18. stoletja skozi spreminjajo\xc4\x8do ornamentiko, razgibane obrise in razli\xc4\x8dne profile zrcalijo baro\xc4\x8dno raznolikost. Naj\xc5\xa1tevil\xc4\x8dnej\xc5\xa1e zastopani so okviri iz 19. stoletja, ki ka\xc5\xbeejo zna\xc4\x8dilnosti empira, bidermajerja in historizma. Med ogledali izstopa poznorenesan\xc4\x8dno ogledalo iz 17. stoletja, v zbirki pa so prav tako stenska, toaletna, stoje\xc4\x8da in v pohi\xc5\xa1tveno opremo vklju\xc4\x8dena ogledala._NEWLINE_Zbirka mode_NEWLINE__NEWLINE_Zbirka mode predstavlja osrednjo tovrstno zbirko v dr\xc5\xbeavi. V zbirki so plemi\xc5\xa1ka in me\xc5\xa1\xc4\x8danska modna obla\xc4\x8dila od 17. stoletja naprej. V njej je pester in bogat nabor \xc5\xbeenskih, mo\xc5\xa1kih in otro\xc5\xa1kih obla\xc4\x8dil, obutve, pokrival, raznovrstnih modnih dodatkov, modnih grafik in modnih \xc4\x8dasopisov._NEWLINE_Zbirka uniform_NEWLINE__NEWLINE_Zbirka zajema voja\xc5\xa1ke in civilne uniforme. Med voja\xc5\xa1kimi so uniforme in oprema avstrijske, nem\xc5\xa1ke in francoske vojske pred letom 1918, uniforme iz prve in druge svetovne vojne ter uniforme iz prve in druge Jugoslavije. Od civilnih so v zbirki uniforme uradni\xc5\xa1tva, gasilstva, sokolstva, \xc5\xbeeleznic, carine, po\xc5\xa1te, policije, letalstva in redarske slu\xc5\xbebe._NEWLINE_Zbirka liturgi\xc4\x8dnega tekstila_NEWLINE__NEWLINE_Zbirka liturgi\xc4\x8dnega tekstila zajema gradivo iz obdobja od sredine 17. stoletja do sredine 20. stoletja. Sestavljajo jo liturgi\xc4\x8dna obla\xc4\x8dila (ma\xc5\xa1ni pla\xc5\xa1\xc4\x8di), ma\xc5\xa1ne garniture (ma\xc5\xa1ni pla\xc5\xa1\xc4\x8di s paramenti) ter posamezni deli paramentov (\xc5\xa1tole, pale, burse, maniplji, velumi). V zbirki so tudi ma\xc5\xa1ne blazine, ogrinjala ciborija, prti in razli\xc4\x8dni vzorci blaga._NEWLINE_Zbirka tekstila razli\xc4\x8dnih namembnosti_NEWLINE__NEWLINE_Zbirka zajema vzorce tekstila, vezenine, \xc4\x8dipke, tapiserije, gobeline, pregrinjala, preproge, prte in prti\xc4\x8dke, zavese, prevleke za blazine, okrasne obrobe, robce, pasove za zvonce in grelce za \xc4\x8daj. Gradivo sodi v 19. in 20. stoletje.\n_START_SECTION_\nKonserviranje in restavriranje\n_START_PARAGRAPH_\nV delavnicah s pomo\xc4\x8djo razli\xc4\x8dnih preiskav, postopkov in materialov konservirajo in restavrirajo predvsem leseno (pohi\xc5\xa1tvo, umetno obrtne in etnolo\xc5\xa1ke predmete), kovinsko in kerami\xc4\x8dno gradivo (arheolo\xc5\xa1ki, etnolo\xc5\xa1ki in umetno obrtni predmeti, zgodovinsko oro\xc5\xbeje, numizmatika), ob\xc4\x8dasno pa tudi predmete iz drugih materialov (kamen, steklo, porcelan, usnje, tekstil). Z metodami preventivne konservacije pa uravnavajo mikroklime v depojskih in razstavnih prostorih.\n_START_SECTION_\nKnji\xc5\xbenica\n_START_PARAGRAPH_\nKnji\xc5\xbenica Pokrajinskega muzeja Maribor je specialna knji\xc5\xbenica, ki z zbiranjem, urejanjem in hranjenjem knji\xc5\xbeni\xc4\x8dnega gradiva podpira temeljno dejavnost muzeja. Knji\xc5\xbeni fond zajema doma\xc4\x8de in tuje monografske in periodi\xc4\x8dne publikacije s podro\xc4\x8dja arheologije, etnologije, antropologije, zgodovine, umetnostne zgodovine, muzeologije, konservatorstva in restavratorstva ter publikacije vezane na posamezne muzejske zbirke.\n_START_SECTION_\nPedago\xc5\xa1ko in andrago\xc5\xa1ko delo\n_START_PARAGRAPH_\nOb u\xc4\x8dnih urah in vodstvih \xc5\xa1olarjev po razstavah izvaja muzej tudi samostojne pedago\xc5\xa1ke programe: muzejski abonma, grajsko poletje, velike stvaritve malih mojstrov in mali simpozij. Odraslim pa so namenjena vodstva po razstavah in programi muzejski klub, muzejski ve\xc4\x8deri in o\xc5\xbeivljeni predmeti."